KIRJALLINEN KYSYMYS E-3655/02 esittäjä(t): Rosa Miguélez Ramos (PSE) komissiolle. Öljytuhot Galiciassa: eniten kärsineet alat.



Virallinen lehti nro 161 E , 10/07/2003 s. 0123 - 0123



KIRJALLINEN KYSYMYS E-3655/02 esittäjä(t): Rosa Miguélez Ramos (PSE) komissiolle (18. joulukuuta 2002) Aihe: Öljytuhot Galiciassa: eniten kärsineet alat Prestigen katastrofi on aiheuttanut vahinkoja suuresti kalastuksesta riippuvaisella alueella. Rannikkokalastusta harjoittava laivasto on keskeyttänyt toimintansa. Aiheutuneet vahingot ovat suunnattomat. Merelle lähtemään pystyneet rannikkokalastajat ovat todenneet, että tavanomaisesti perinteisillä kalastusalueilla esiintyvät lajit, jopa alueilla, joihin öljyvuodon ei pitänyt vaikuttaa, ovat kadonneet. Toisaalta tuhoalueilla on vilkasta vesiviljelyalan toimintaa, joka käyttää runsaasti työvoimaa ja jonka ansiosta Euroopan unioni on muun muassa maailman suurin sinisimpukan ja piikkikampelan tuottaja. Öljyvuodot ovat tuhonneet kummankin lajin tämänhetkisen sadon ohella myös sinisimpukan tulevan sadon. On yleisesti tiedossa, että tällä alalla kasvatettavaksi tarkoitetut simpukat kerätään suoraan Galician rannikolta. Ne ovat öljytuhojen vaikutuksesta kuolleet. Mitä käytännön toimenpiteitä komissio ja erityisesti kalastuksen pääosasto aikovat harkita auttaakseen taloudellisesti rannikkokalastusta harjoittavaa laivastoa sekä sinisimpukan ja piikkikampelan viljelyä Galiciassa? Franz Fischlerin komission puolesta antamayhteinen vastauskirjallisiin kysymyksiin E-3655/02 ja E-3656/02 (4. helmikuuta 2003) Neuvosto antoi 20. joulukuuta 2002 asetuksen erityistoimenpiteestä, jolla pyritään edistämään Prestige-säiliöaluksen öljyvuodosta kärsineiden kalavarojen palauttamista ja vahingoittuneiden vesiviljelylaitosten jälleenrakentamista(1). Neuvoston asetuksessa vahvistetaan poikkeukselliset tukitoimenpiteet Prestige-säiliöaluksen haaksirikon aiheuttamasta öljysaasteesta kärsineillä Espanjan rannikkoalueilla Espanjan kalastus-, simpukanviljely- ja vesiviljelyalalla työskenteleville henkilöille ja yrityksille. Tukitoimenpiteitä ovat - korvaus henkilöille ja yritysten omistajille toiminnan väliaikaisesta lopettamisesta, - tuki pyydysten korvaamiseksi, - tuki simpukkaviljelmien ja vesiviljelylaitosten puhdistamiseksi, korjaamiseksi ja jälleenrakentamiseksi ja - tuki, jolla korvataan simpukkakantojen uudistaminen. Lisäksi neuvoston asetuksessa vahvistetaan tietyt poikkeukset perusteista, jotka kulujen tulee täyttää, jotta niihin voi saada kalatalouden ohjauksen rahoitusvälineen (KOR:n) tukea neuvoston asetuksen (EY) 2792/1999(2) mukaisesti saasteen uhreille annettavan avun helpottamiseksi ja nopeuttamiseksi. Asetuksessa säädetään myös, että tähän tarkoitukseen voidaan ottaa täydentäviä määrärahoja (30 miljoonaa euroa) neuvoston asetuksessa (EY) N:o 2561/2001(3) säädetystä tuesta, jolla pyritään edistämään vuoteen 1999 asti Marokon kalastussopimuksen alaisina olleiden alusten ja kalastajien toimintasuunnan muuttamista. Komissio sai 14. tammikuuta 2003 Espanjan viranomaisilta virallisen hakemuksen, joka koskee tuen myöntämistä Euroopan unionin solidaarisuusrahastosta Prestige-säiliöaluksen haaksirikon aiheuttamien vahinkojen korvaamiseksi. Komissio muistuttaa, että rahaston tuella on tarkoitus täydentää kyseessä olevien jäsenvaltioiden toimia ja kattaa osa niiden julkisista menoista ja siten auttaa edunsaajavaltiota toteuttamaan Euroopan unionin solidaarisuusrahastosta annetun asetuksen(4) 3 artiklan 2 kohdassa määritellyt välttämättömät hätätoimet. Mainitun artiklan d alakohdan mukaan tuhoja kärsineiden alueiden, luontoalueet mukaan lukien, välitön puhdistaminen on tällainen hätätoimi. Solidaarisuusrahaston varoista maksettavan tuen olisi rajoituttava pääasiallisesti suurkatastrofeihin, joilla on vakavia vaikutuksia alueen elinoloihin, luonnonympäristöön tai talouselämään. Ainoastaan poikkeuksellisissa olosuhteissa ja eräiden asetuksen (EY) N:o 2012/2002 2 artiklan 2 kohdan viimeisessä kappaleessa määriteltyjen erityisten arviointiperusteiden täyttyessä tukea voidaan myöntää myös alueellisille katastrofeille, joiden aiheuttamat vahingot ovat pienemmät kuin 3 miljardia euroa tai alle 0,6 prosenttia kyseisen valtion bruttokansantulosta. Mainitussa asetuksessa tarkoitettu tuki kattaa julkiset vahingot. Yksityisille talouksille ja yrityksille aiheutuneita vahinkoja, mukaan lukien välilliset vahingot, kuten matkailu- tai kalastusalalle aiheutuneet vahingot, ei korvata. Komissio tutkii hakemusta kuitenkin parhaillaan saamiensa tietojen perusteella ja antaa vastauksensa mahdollisimman pian mainitun asetuksen vaatimusten mukaisesti. (1) Neuvoston asetus (EY) N:o 2372/2002, annettu 20 päivänä joulukuuta 2002, erityistoimenpiteistä korvauksen myöntämiseksi Espanjan kalastus-, simpukanviljely- ja vesiviljelyaloille Prestige-säiliöaluksen öljyvuotojen vuoksi, EYVL L 358, 31.12.2002. (2) Neuvoston asetus (EY) N:o 2792/1999, annettu 17 päivänä joulukuuta 1999, kalatalousalan rakenteellisia toimia koskevista yksityiskohtaisista säännöistä ja edellytyksistä, EYVL L 337, 30.12.1999. (3) EYVL L 344, 28.12.2001. (4) Neuvoston asetus (EY) N:o 2012/2002, annettu 11 päivänä marraskuuta 2002, Euroopan unionin solidaarisuusrahaston perustamisesta, EYVL L 311, 14.11.2002.